**रुद्राष्टाध्यायी** Rudrāṣṭādhyāyī, इसे शुक्लयजुर्वेदीय रुद्राष्टाध्यायी भी कहते हैं। रुद्राष्टाध्यायी दो शब्द रुद्र अर्थात् शिव और अष्टाध्यायी अर्थात् आठ अध्यायों वाला, इन आठ अध्यायों में शिव समाए हैं। वैसे तो रुद्राष्टाध्यायी में कुल दस अध्याय हैं परंतु आठ तक को ही मुख्य माना जाता है।

रुद्र क्या है?
--------------

रुद्राष्टाध्यायी यजुर्वेद का अंग है और वेदों को ही सर्वोत्तम ग्रंथ बताया गया है।
वेद शिव के ही अंश है **वेद: शिव: शिवो वेद:।** अर्थात् वेद ही शिव है तथा शिव ही वेद हैं, वेद का प्रादुर्भाव शिव से ही हुअा है। भगवान शिव तथा विष्णु भी एकांश हैं तभी दोनो को हरिहर कहा जाता है, हरि अर्थात् नारायण (विष्णु) और हर अर्थात् महादेव (शिव) वेद और नारायण भी एक हैं **वेदो नारायण: साक्षात् स्वयम्भूरिति शुश्रुतम्।** यही कारण है कि भारतीय संस्कृति में वेदों का इतना महत्व है तथा इनके ही श्लोकों, सूक्तों से पूजा, यज्ञ, अभिषेक आदि किया जाता है।
शिव से ही सब है तथा सब में शिव का वास है, शिव, महादेव, हरि, विष्णु, ब्रह्मा, रुद्र, नीलकंठ आदि सब ब्रह्म के पर्यायवाची हैं। रुद्र अर्थात् 'रुत्' और रुत् अर्थात् जो दु:खों को नष्ट करे, वही रुद्र है,  **रुतं--दु:खं, द्रावयति--नाशयति इति रुद्र:।**
रुद्रहृदयोपनिषद् में लिखा है--

> 
> **सर्वदेवात्मको रुद्र: सर्वे देवा: शिवात्मका:।**
> 
> 
> **रुद्रात्प्रवर्तते बीजं बीजयोनिर्जनार्दन:।।**
> 
> 
> **यो रुद्र: स स्वयं ब्रह्मा यो ब्रह्मा स हुताशन:।**
> 
> 
> **ब्रह्मविष्णुमयो रुद्र अग्नीषोमात्मकं जगत्।।**
> 
> 
> 

यह श्लोक बताता है कि रूद्र ही ब्रह्मा, विष्णु है सभी देवता रुद्रांश है और सबकुछ रुद्र से ही जन्मा है।
इससे यह सिद्ध है कि रुद्र ही ब्रह्म है, वह स्वयम्भू है।

महिमा
-----

इसी रुद्र (शिव) के उपासना के निमित्त रुद्राष्टाध्यायी ग्रंथ वेद का ही सारभूत संग्रह है। जिस प्रकार दूध से मक्खन निकालते हैं उसी प्रकार जनकल्याणार्थ शुक्लयजुर्वेद से रुद्राष्टाध्यायी का भी संग्रह हुआ है। इस ग्रंथ में गृहस्थधर्म, राजधर्म, ज्ञान-वैराज्ञ, शांति, ईश्वरस्तुति आदि अनेक सर्वोत्तम विषयों का वर्णन है।

मनुष्य का मन विषयलोलुप होकर अधोगति को प्राप्त न हो और व्यक्ति अपनी चित्तवृत्तियों को स्वच्छ रख सके इसके निमित्त रुद्र का अनुष्ठान करना मुख्य और उत्कृष्ट साधन है। यह रुद्रानुष्ठान प्रवृत्ति मार्ग से निवृत्ति मार्ग को प्राप्त करने में समर्थ है।
इसमें ब्रह्म (शिव) के निर्गुण और सगुण दोनों रूपों का वर्णन हुआ है। जहाँ लोक में इसके जप, पाठ तथा अभिषेक आदि साधनों से भगवद्भक्ति, शांति, पुत्र पौत्रादि वृद्धि, धन धान्य की सम्पन्नता और स्वस्थ जीवन की प्राप्ति होती है; वहीं परलोक में सद्गति एवं मोक्ष भी प्राप्त होता है। वेद के ब्राह्मण ग्रंथों में, उपनिषद, स्मृति तथा कई पुराणों में रुद्राष्टाध्यायी तथा रुद्राभिषेक की महिमा का वर्णन है।

वायुपुराण में लिखा है--

**यश्च सागरपर्यन्तां सशैलवनकाननाम्।**

**सर्वान्नात्मगुणोपेतां सुवृक्षजलशोभिताम्।।**

**दद्यात् कांचनसंयुक्तां भूमिं चौषधिसंयुताम्।**

**तस्मादप्यधिकं तस्य सकृद्रुद्रजपाद्भवेत्।।**

**यश्च रुद्रांजपेन्नित्यं ध्यायमानो महेश्वरम्।**

**स तेनैव च देहेन रुद्र: संजायते ध्रुवम्।।**

**अर्थ:** जो व्यक्ति समुद्रपर्यन्त, वन, पर्वत, जल एवं वृक्षों से युक्त तथा श्रेष्ठ गुणों से युक्त ऐसी पृथ्वी का दान करता है, जो धनधान्य, सुवर्ण और औषधियों से युक्त है, उससे भी अधिक पुण्य एक बार के रुद्री जप एवं रुद्राभिषेक का है। इसलिये जो भगवान शिव का ध्यान करके रुद्री का पाठ करता है, वह उसी देह से निश्चित ही रुद्ररूप हो जाता है, इसमें संदेह नहीं है।

इस प्रकार साधन पूजन की दृष्टि से रुद्राष्टाध्यायी का विशेष महत्व है।

प्राय: कुछ लोगों मे यह धारणा होती है कि मूलरूप से वेद के सुक्त आदि पुण्यदायक होते हैं अत: इन मन्त्रों का केवल पाठ और सुनना मात्र ही आवश्यक है। वेद तथा वेद के अर्थ तथा उसके गंभीर तत्वों से विद्वान प्राय: अनभिज्ञ हैं। वास्तव में यह सोच गलत है, विद्वान वेद और वान से मिलकर बना है, तो वेद के विद्या को जो जाने वही विद्वान है, इसके संदर्भ में उनको जानकारी होना आवश्यक है। प्राचीन ग्रंथों में भी वैदिक तत्वों की महिमा का वर्णन है।

निरुक्तकार कहते हैं कि जो वेद पढ़कर उसका अर्थ नहीं जानता वह भार वाही पशु के तुल्य है अथवा निर्जन वन के सुमधुर उस रसाल वृक्ष के समान है जो न स्वयं उस अमृत रस का आस्वादन करता है और न किसी अन्य को ही देता है। अत: वेदमंत्रों का ज्ञान अतिकल्याणकारी होता है--

**स्थाणुरयं भारहार: किलाभूदधीत्य वेदं न विजानाति योऽर्थम्।**
**योऽर्थज्ञ इत् सकलं भद्रमश्नुते नाकमेति ज्ञानविधूतपप्मा।।**

अत: रुद्राष्टाध्यायी के अभाव में शिवपूजन की कल्पना तक असंभव है।

परिचय
-----

रुद्राष्टाध्यायी अत्यंत ही मूल्यवान है, न ही इससे बिना रुद्राभिषेक ही संभव है और न ही इसके बिना शिव पूजन ही किया जा सकता है। यह शुक्लयजुर्वेद का मुख्य भाग है। इसमें मुख्यत: आठ अध्याय हैं पर अंतिम में शान्त्यध्याय: नामक नवम तथा स्वस्तिप्रार्थनामन्त्राध्याय: नामक दशम अध्याय भी हैं।
इसके प्रथम अध्याय में कुल 10 श्लोक है तथा सर्वप्रथम गणेशावाहन मंत्र है, प्रथम अध्याय में **शिवसंकल्पसुक्त** है। द्वितीय अध्याय में कुल 22 वैदिक श्लोक हैं जिनमें पुरुसुक्त (मुख्यत: 16 श्लोक) है। इसी प्रकार आदित्य सुक्त तथा वज्र सुक्त भी सम्मिलित हैं। पंचम अध्याय में परम् लाभदायक रुद्रसुक्त है, इसमें कुल 66 श्लोक हैं।
छठें अध्याय के पंचम श्लोक के रूप में महान **महामृत्युंजय** श्लोक है। सप्तम अध्याय में 7 श्लोकों की **अरण्यक श्रुति** है प्रायश्चित्त हवन आदि में इसका उपयोग होता है। अष्टम अध्याय को **नमक-चमक** भी कहते हैं जिसमें 24 श्लोक हैं।

श्लोकों की संख्या की सूची निम्नांकित है---

1. प्रथम अध्याय                 = 10 श्लोक
2. द्वितीय अध्याय               = 22 श्लोक
3. तृतीय अध्याय                = 17 श्लोक
4. चतुर्थ अध्याय                 = 17 श्लोक
5. पंचम अध्याय                  = 66 श्लोक
6. षष्ठम अध्याय                  = 8 श्लोक
7. सप्तम अध्याय                 = 7 श्लोक
8. अष्टम अध्याय                 = 29 श्लोक
9. शान्त्यध्याय:                  = 24 श्लोक
10. स्वस्तिप्रार्थनामंत्राध्याय:  = 13 श्लोक

*सौजन्य: प्रकाशित रुद्राष्टाध्यायी पुस्तिका से।*

शिवसंकल्प सुक्त
---------------

प्रथम अध्याय के 5वे श्लोक से इसकी शुरुआत है--

यज्जाग्रतो दूरमुदैति दैवं तदु सुप्तस्य तथैवैति।
दूरंगमं ज्योतिषां ज्योतिरेकं तन्मे मनः शिवसंकल्पमस्तु॥१॥

**अर्थ:**
जो मन जागते हुए मनुष्य से बहुत दूर तक चला जाता है, वही द्युतिमान् मन सुषुप्ति अवस्था में सोते हुए मनुष्य के समीप आकर लीन हो जाता है तथा जो दूरतक जाने वाला और जो प्रकाशमान श्रोत आदि इन्द्रियों को ज्योति देने वाला है, वह मेरा मन कल्याणकारी संकल्प वाला हो।

  

येन कर्माण्यपसो मनीषिणो यज्ञे कृण्वन्ति विदथेषु धीराः।
यदपूर्वं यक्षमन्तः प्रजानां तन्मे मनः शिवसंकल्पमस्तु॥२॥

**अर्थ:**
कर्म अनुष्ठान में तत्पर बुद्धि संपन्न मेधावी पुरुष यज्ञ में जिस मन से शुभ कर्मों को करते हैं, प्राजाजन के शरीर में और यज्ञीय पदार्थों के ज्ञान में जो मन अद्भुत पूज्य भाव से स्थित है, वह मेरा मन कल्याणकारी संकल्प वाला हो।

  

यत् प्रज्ञानमुत चेतो धृतिश्च यज्ज्योतिरन्तरमृतं प्रजासु।
यस्मान्न ऋते किंचन कर्म क्रियते तन्मे मनः शिवसंकल्पमस्तु॥३॥

**अर्थ:** 
जो मन प्रकर्ष ज्ञान स्वरूप, चित्त स्वरूप और धैर्य रूप हैं; जो अविनाशी मन प्राणियों के भीतर ज्योति रूप से विद्यमान है और जिसकी सहायता के बिना कोई कर्म नहीं किया जा सकता, वह मेरा मन कल्याणकारी संकल्प वाला हो।

  

येनेदं भूतं भुवनं भविष्यत्परिगृहीतममृतेन सर्वम्।
येन यज्ञस्तायते सप्तहोता तन्मे मनः शिवसंकल्पमस्तु॥४॥

**अर्थ**
जिस शाश्वत मन के द्वारा भूतकाल, वर्तमान काल और भविष्यकाल की सारी वस्तुएँ सब ओर से ज्ञात होती हैं और जिस मन के द्वारा सात होतावाला यज्ञ विस्तारित किया जाता है, वह मेरा मन कल्याणकारी संकल्प वाला हो।

  

यस्मिन्नृचः साम यजूं गुँ षि यस्मिन् प्रतिष्ठिता रथनाभाविवाराः।
यस्मिंश्चित्तं सर्वमोतं प्रजानां तन्मे मनः शिवसंकल्पमस्तु ॥५॥

  

**अर्थ:**
जिस मन में ऋग्वेद की ऋचाएँ और जिसमें सामवेद तथा यजुर्वेद के मंत्र उसी प्रकार प्रतिष्ठित है, जैसे रथ चक्र की नाभि में तीलियाँ जुड़े रहते हैं, जिस मन में प्रजाओं का सारा ज्ञान (पट में तंतु की भाँति) ओतप्रोत रहता है, वह मेरा मन कल्याणकारी संकल्प वाला हो।

  

सुषारथिरश्वानिव यन्मनुष्यान् नेनीयतेऽभीशुभिर्वाजिन इव।
हृत्प्रतिष्ठं यदजिरं जविष्ठं तन्मे मनः शिवसंकल्पमस्तु॥६॥

**अर्थ:**
जो मन मनुष्य को अपनी इच्छा के अनुसार उसी प्रकार घुमाता है, जैसे कोई अच्छा सारथि लगाम के सहारे वेगवान् घोड़ों को अपनी इच्छा के अनुसार नियंत्रित करता है; बाल्य, यौवन, वार्धक्य आदि से रहित तथा अति वेगवान् जो मन हृदय में स्थित है, वह मेरा मन कल्याणकारी संकल्प वाला हो।

शिव पूजन विधि
-------------

वाराणसी के मन्दिर में एक्यलिंग
### **रुद्राभिषेक**

रुद्राभिषेक में शिवलिंग की विधिवत् पूजा की जाती है, इसमें आप दुग्ध, घृत, जल, गन्ने का रस, शक्कर मिश्रित जल अपने इच्छा के अनुसार उपयोग कर सकते हैं। नियम निम्नांकित है --

**पूजन** - सभी देवी देवताओं का विधिवत् पूजन करें।

**अभिषेक** - श्रिंगी द्वारा अभिषेक करें, रुद्राष्टाध्यायी का पाठ करें।

रुद्री पाठ की विधियाँ--

शुक्लयजुर्वेदीय रुद्राष्टाध्यायी का पाठ (1 या 11 बार)

रुद्राष्टाध्यायी का पंचम और अष्टम अध्याय का पाठ।

कृष्णयजुर्वेदीय पाठ का "नमक" पाठ 11 बार उसके बाद "चमक" पाठ के एक श्लोक का पाठ। (एकादश रूद्र पाठ)

  

शिव सहस्रनाम का पाठ।

रूद्र सुक्त का पंचम अध्याय का पाठ।

**उत्तर पूजन** पुन: पूजन करें।

**बिल्वार्पण** आचार्य शिवमहिम्न स्तोत्र आदि शिव श्रोत्रो का पाठ करते हुए बिल्व अर्पित करें।

**आरती** मंगल आरती करें।

हर हर महादेव

### **पार्थिव पूजन**

  

सर्वप्रथम पवित्रीकरण करें।

**शिवलिंग निर्माण** - सर्वप्रथम काली मिट्टी से शिवलिंग निर्माण करें यहाँ आप 121 रुद्री बनावें, आचार्य से पूछें कि क्या क्या बनाना होगा।

**प्रतिष्ठा** प्रतिष्ठा करें।

**गणेश पूजन** गणेश तथा आवाहित देवताओं का पूजन करें।

**शिव पूजन** शिवलिंग का पूजन करें।

**अभिषेक** रुद्राभिषेक करें आचार्य रुद्री का पाठ करें।

**उत्तर पूजन**  शिव पूजन करें।

**बिल्वार्पण**  आचार्य स्तोत्र पाठ करें यजमान बिल्व अर्पित करें।

**हवन** हवन करें।

**आरती**

**दक्षिणा** आचार्य को दक्षिणा भूयषी दें।

**विसर्जन**

इन्हे भी देखे
-------------

* शिव
* शिवलिंग
* शिवमहिम्न स्तोत्र
* श्री शिव पंचाक्षर स्तोत्र
* तांडव स्तोत्र
* गंधर्वराज पुष्पदंत

सन्दर्भ
-------

1. ↑  रुद्र: वेदों में शिव का रूद्र भी एक नाम है, 'सर्वदेवात्मको रुद्र:'।
2. ↑  स्वयम्भू: जो स्वयं ही बना हो, जिसका न कोई पिता व माता हो वह स्वयं अपनी इच्छा से निर्मित हो, अजन्मा हो, अविनाशी हो।
3. ↑  "रुद्र के बारे मे..." मूल से 27 मई 2014 को पुरालेखित. अभिगमन तिथि 26 मई 2014.
4. ↑  रुद्राष्टाध्यायी को ही रुद्री कहते हैं।
5. ↑  इस पृष्ठ का 'महिमा' नामक पद गीताप्रेस से प्रकाशित रुद्राष्टाध्यायी पुस्तिका से सारगर्भित है।
6. ↑  "'तन्मे मन: शिवसंकल्पमस्तु।' शिवसंकल्पसुक्तम्". मूल से 28 मई 2014 को पुरालेखित. अभिगमन तिथि 26 मई 2014.
7. ↑  "अभिषेक". मूल से 28 मई 2014 को पुरालेखित. अभिगमन तिथि 26 मई 2014.
8. ↑  "पार्थिव पूजन की संक्षित्प विधि।". मूल से 27 मई 2014 को पुरालेखित. अभिगमन तिथि 26 मई 2014.

बाहरी कड़ियाँ
-------------

* पुस्तक अॉर्डर करें।
* शिवसंकल्पमस्तु।

| * दे
* वा
* सं
 शैव धर्म के विषय  |
| --- |
| इतिहास | शैव धर्म का इतिहास |  |
| देव | शिव **·**  गणेश **·**  कार्तिकेय **·**  दुर्गा **·**  पार्वती **·**  नंदी **·**  वीरभद्र  •  नटराज •  अर्धनारीश्वर • हरिहर •  रुद्र •  नीलकंठ •  अशोक सुंदरी •  मनसा देवी •  महादेव • सती  •  पशुपति |
| पाठ | श्वेताश्वतरोपनिषद •  शिव रहस्य पुराण •  शिव पुराण •  शिव चालिसा •  शिवमहिम्न स्तोत्र •  शिव सहस्रनाम •  शिवताण्डव स्तोत्र •  रुद्राष्टाध्यायी •  पंचाक्षर स्तोत्र •  शिवसूत्र •  शिवमहिमा •  माहेश्वर सूत्र •  महामृत्युञ्जय मन्त्र •  श्रीमृत्युञ्जयस्तोत्रम् (मार्कण्डेयकृत) •  रुद्राष्टकम् |
| दर्शन | अद्वैत **·**  पाशुपत शैव **·**  कश्मीरी शैव  **·**  वीरशैव दर्शन •  शैव सिद्धांत **·**  लिंगायत •  अघोर पंथ |
| ज्योतिर्लिंग | सोमनाथ •  नागेश्वर  •  महाकालेश्वर •  श्रीशैल •  भीमाशंकर •  ॐकारेश्वर •  केदारनाथ •  विश्वनाथ •  त्र्यंबकेश्वर •  रामेश्वरम •   घृष्णेश्वर  •  बैद्यनाथ |
| मंदिर | अमरनाथ • बृहदीश्वर मन्दिर • मानसरोवर • कटासराज मन्दिर • लिंगराज मंदिर • मीनाक्षी सुन्दरेश्वर मन्दिर • तिरुचेनगोडे • वडकुनाथन मन्दिर • भारत में शिव मंदिर की सूची

|  |  |
| --- | --- |
| पंच केदार | केदारनाथ मन्दिर **·** मध्यमहेश्वर **·** चोपता तुङ्गनाथ **·** रुद्रनाथ मन्दिर **·** कल्पेश्वर |
| पंच सभाई | रथिना **·** चिदंबरम मंदिर
 **·** मीनाक्षी सुन्दरेश्वर मन्दिर **·** नैलायप्पर मंदिर **·** चितिरा |
| पंच भूत | चिदंबरम मंदिर, अंतरिक्ष **·** श्री कालहस्ती मंदिर, वायु **·** अन्नामलैयर, अग्नि **·** अकिलन्देश्वरी मन्दिर, तिरुवनैकवल, जल **·** 
एकाम्बरेश्वर मंदिर, कांचीपुरम, पृथ्वी |

 |
| परंपराएं | ॐ नमः शिवाय **·**  शिवलिंग **·**  विभूति **·**  शिवालय **·**  सिद्ध • महाशिवरात्रि •  शिव की आरती |
|  **श्रेणी** • **प्रवेशद्वार**  |